**TEE**

**Δελτίο Τύπου**

**ΤΕΧΝΙΚΟ ΕΠΙΜΕΛΗΤΗΡΙΟ ΕΛΛΑΔΑΣ**

12 Ιουλίου 2022

**ΕΞΟΙΚΟΝΟΜΩ 2021: Στην τελική ευθεία δικαιολογητικά και αξιολόγηση, ενόψει της λήξης προθεσμίας – Κάλεσμα για άμεση συμπλήρωση δικαιολογητικών εκκρεμών αιτήσεων**

Στην τελική ευθεία εισέρχεται η διαδικασία υπαγωγής δικαιούχων στο πρόγραμμα ΕΞΟΙΚΟΝΟΜΩ 2021 του ΥΠΕΝ. Υπενθυμίζεται ότι στα πλαίσια του προγράμματος ανακοινώθηκαν από το Υπουργείο Περιβάλλοντος και Ενέργειας στις 28/04 τα αρχικά αποτελέσματα υποβολών μονοκατοικιών/μεμονωμένων διαμερισμάτων, βάσει των οποίων υποβλήθηκαν 87.578 αιτήσεις εκ των οποίων **40.145 κατατάσσονται ως «καταρχήν επιλέξιμες»** και 47.433 ως «επιλαχούσες». Υπενθυμίζεται ότι στη φάση των αιτήσεων δεν υποβλήθηκαν δικαιολογητικά φακέλου συμμετοχής. Για τις αρχικά επιλέξιμες αιτήσεις, στις 20/5/2022 ξεκίνησε η **περίοδος ηλεκτρονικής υποβολής** των δικαιολογητικών που απαιτούνται και ιδίως της Ηλεκτρονικής Ταυτότητας Κτιρίου, **η οποία λήγει στις 19/7/2022.**

Ήδη στο διάστημα από 20/5 δεκάδες χιλιάδες δικαιούχοι έχουν συμπληρώσει ψηφιακά τα δικαιολογητικά υπαγωγής και την Ηλεκτρονική Ταυτότητα Κτιρίου, η οποία είναι απαραίτητη για τον έλεγχο και διασταύρωση των στοιχείων νομιμότητας, χρήσης, επιφανείας και παλαιότητας του ακινήτου – και εν τέλει για την κατάταξη των αιτήσεων. Τονίζεται ότι για τη μεγάλη πλειοψηφία των αιτήσεων (πλην ειδικών περιπτώσεων και πρόσφατης απόκτησης) ο έλεγχος των δικαιολογητικών, των στοιχείων και η αξιολόγηση – κατάταξη γίνεται αυτόματα και ηλεκτρονικά από το πληροφοριακό σύστημα.

Ωστόσο, παρά το διαρκώς αυξανόμενο ρυθμό της ολοκλήρωσης διαδικασιών από ενδιαφερόμενους και τους συμβούλους τους, εκκρεμούν ακόμη πολλές χιλιάδες αρχικά επιλέξιμων αιτήσεων για συμπλήρωση δικαιολογητικών και ΗΤΚ. **Όσοι δεν συμπληρώσουν** τα απαιτούμενα δικαιολογητικά και Ηλεκτρονική Ταυτότητα **εντός της προθεσμίας που λήγει στις 19/7/2022** **διακινδυνεύουν να μην ενταχθούν** στους Προσωρινούς Πίνακες Επιλέξιμων - Επιλαχουσών αιτήσεων που θα εκδοθούν ανά Περιφερειακή Ενότητα, σύμφωνα με τον Οδηγό Εφαρμογής του Προγράμματος **και αντιθέτως να καταταγούν στους πίνακες Απορριπτέων αιτήσεων.**

Το διάστημα μέχρι την 19/7 θεωρείται κρίσιμο για την ολοκλήρωση των εκκρεμών αιτήσεων και **καλούνται όλοι να συμβάλλουν στην επιτυχή ολοκλήρωση των διαδικασιών που τους αφορούν,** ώστε να υπάρξουν γρήγορα τα οριστικά αποτελέσματα και να ολοκληρωθεί η ηλεκτρονική διαδικασία και η ένταξη των προτάσεων, ώστε να γίνει **μια ώρα αρχύτερα**, ενόψει και του επερχόμενου χειμώνα η χρηματοδότηση των έργων και **η λήψη της προκαταβολής** της ενίσχυσης για τους δικαιούχους.

Υπενθυμίζεται ότι το Τεχνικό Επιμελητήριο Ελλάδος (ΤΕΕ) αποτελεί τον Φορέα Υλοποίησης του Προγράμματος «ΕΞΟΙΚΟΝΟΜΩ 2021» που σχεδίασε και εφαρμόζει το ΥΠΕΝ με πόρους του Ταμείου Ανάκαμψης και Ανθεκτικότητας (Ελλάδα 2.0). Στα πλαίσια του έργου επιχειρείται μια ευρείας κλίμακας προσπάθεια εξοικονόμησης ενέργειας σε κατοικίες και πολυκατοικίες σε όλη τη χώρα. Το πρόγραμμα στον τρέχοντα κύκλο έχει προϋπολογισμό δημοσίας δαπάνης 632 εκατομμύρια ευρώ  και απευθύνεται σε όλες τις κατηγορίες εισοδημάτων, με έμφαση και υψηλά ποσοστά ενίσχυσης στα αδύναμα νοικοκυριά. Παράλληλα από την υλοποίηση των παρεμβάσεων που θα ξεπεράσουν σε ύψος το 1 δις ευρώ αναμένεται σημαντική ενίσχυση του κατασκευαστικού τομέα αλλά και των μηχανικών σε όλη τη χώρα.

\*\*\*\*\*\*\*\*\*

**Το έργο/δράση υλοποιείται στο πλαίσιο του Εθνικού Σχεδίου Ανάκαμψης και Ανθεκτικότητας «Ελλάδα 2.0» με τη χρηματοδότηση της Ευρωπαϊκής Ένωσης – NextGenerationEU.**

*Το ανωτέρω περιεχόμενο εκφράζει το Γραφείο Τύπου του ΤΕΕ και δεν αντικατοπτρίζει απαραίτητα τις απόψεις της Ευρωπαϊκής Ένωσης ή της Ευρωπαϊκής Επιτροπής. Η Ευρωπαϊκή Ένωση και η Ευρωπαϊκή Επιτροπή δεν ευθύνονται για οποιαδήποτε πιθανή χρήση της πληροφορίας αυτής.*